Document ID: 32005R2168

KOMISSION ASETUS (EY) N:o 2168/2005,
annettu 23 päivänä joulukuuta 2005,
koheesiorahaston rahoituksen yhteydessä esiintyvistä epäsäännönmukaisuuksista ja perusteettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta annetun komission asetuksen (EY) N:o 1831/94 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon koheesiorahastosta 16 päivänä toukokuuta 1994 annetun neuvoston asetuksen (EY) N:o 1164/94 (1) ja erityisesti sen 12 artiklan 4 kohdan,
sekä katsoo seuraavaa:
(1)
Asetusta (EY) N:o 1831/94 (2) sovelletaan kaikkeen toimintaan, johon voidaan myöntää tukea asetuksen (EY) N:o 1164/94 3 artiklan mukaisesti.
(2)
Asetus (EY) N:o 1831/94 olisi saatettava ajan tasalle, jotta havaituista epäsäännönmukaisuuksista ilmoittamista voitaisiin tehostaa.
(3)
Olisi täsmennettävä, että epäsäännönmukaisuudella tarkoitetaan asetuksessa (EY) N:o 1831/94 samaa kuin Euroopan yhteisöjen taloudellisten etujen suojaamisesta 18 päivänä joulukuuta 1995 annetun neuvoston asetuksen (EY) N:o 2988/95 (3) 1 artiklan 2 kohdassa väärinkäytöksellä.
(4)
Olisi tarkennettava petosepäilyn käsitettä ottaen huomioon Euroopan yhteisöjen taloudellisten etujen suojaamisesta 26 päivänä heinäkuuta 1995 tehdyssä yleissopimuksessa (4) annettu määritelmä.
(5)
Olisi yhdenmukaistettava määritelmiä siten, että ilmaisulla ”ensimmäinen hallinnollinen tai oikeudellinen päätelmä” tarkoitetaan samaa kuin rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta 11 päivänä heinäkuuta 1994 annetussa komission asetuksessa (EY) N:o 1681/94 (5).
(6)
On myös tarpeen määritellä käsitteet ”konkurssi” ja ”taloudellinen toimija”.
(7)
Tiedotusjärjestelmästä saatavan lisäarvon parantamiseksi olisi täsmennettävä velvollisuutta ilmoittaa petosepäilyistä, jotta riski voidaan analysoida, ja tästä syystä toimitettujen tietojen laatu olisi varmistettava.
(8)
Olisi tarkennettava, että asetusta (EY) N:o 1831/94 sovelletaan edelleen jo ilmoitettuihin alle 10 000 euron arvoisiin epäsäännönmukaisuuksiin.
(9)
On tarpeen tarkentaa tietoja, joita tarvitaan sellaisten tapausten käsittelyä varten, joissa takaisinperinnän katsotaan olleen tai olevan mahdotonta.
(10)
Jäsenvaltioille tiedottamisesta aiheutuvan työn vähentämiseksi ja tehokkuuden parantamiseksi olisi tarpeen korottaa vähimmäisrajaa, jonka ylittävistä epäsäännönmukaisuuksista jäsenvaltioiden on ilmoitettava, sekä täsmentää, millaisissa tapauksissa ilmoitusvelvollisuutta ei ole.
(11)
Asetuksen (EY) N:o 1831/94 soveltaminen ei rajoita neuvoston asetuksen (EY) N:o 1164/94 soveltamista koskevista yksityiskohtaisista säännöistä koheesiorahastosta myönnettävään tukeen liittyvien hallinto- ja valvontajärjestelmien ja rahoitusoikaisumenettelyn osalta 29 päivänä heinäkuuta 2002 annetun komission asetuksen (EY) N:o 1386/2002 (6) 7 artiklan soveltamista.
(12)
Olisi otettava huomioon yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetussa Euroopan parlamentin ja neuvoston asetuksessa (EY) N:o 45/2001 (7) sekä yksilöiden suojelusta henkilötietojen käsittelyssä sekä näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY (8) määritellyt velvollisuudet.
(13)
Olisi määritettävä muuntokurssit euroalueeseen kuulumattomille jäsenvaltioille.
(14)
Sen vuoksi olisi muutettava asetusta (EY) N:o 1831/94,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1831/94 seuraavasti:
1)
Lisätään 1 a artikla seuraavasti:
”1 a artikla
Tässä asetuksessa tarkoitetaan:
1)
’epäsäännönmukaisuudella’ jokaista yhteisön oikeuden säännöksen tai määräyksen rikkomista, joka johtuu sellaisesta taloudellisen toimijan teosta tai laiminlyönnistä, josta on tai voisi olla vahinkoa yhteisön yleiselle talousarviolle perusteettoman menon vuoksi;
2)
’taloudellisella toimijalla’ kaikkia rahastosta myönnettävän tuen toteuttamiseen osallistuvia luonnollisia henkilöitä, oikeushenkilöitä tai muita yksikköjä, lukuun ottamatta jäsenvaltioita niiden käyttäessä julkista valtaa;
3)
’ensimmäisellä hallinnollisella tai oikeudellisella päätelmällä’ toimivaltaisen hallinnollisen tai oikeudellisen viranomaisen ensimmäistä kirjallista arviointia, jossa päätellään konkreettisten tietojen perusteella, että epäsäännönmukaisuus on tapahtunut, rajoittamatta kuitenkaan mahdollisuutta tarkistaa tätä päätelmää taikka kumota se hallinnollisen tai oikeudellisen menettelyn aikana esiin tulevien seikkojen perusteella;
4)
’petosepäilyllä’ epäsäännönmukaisuutta, jonka johdosta kansallisella tasolla aloitetaan hallinnollinen ja/tai oikeudellinen menettely sen selvittämiseksi, onko epäsäännönmukaisuus tahallinen ja erityisesti, onko se Euroopan yhteisöjen taloudellisten etujen suojaamisesta tehdyn yleissopimuksen 1 artiklan 1 kohdan a alakohdassa tarkoitettu petos;
5)
’konkurssilla’ neuvoston asetuksen (EY) N:o 1346/2000 (9) 2 artiklan a alakohdan mukaisia maksukyvyttömyysmenettelyjä.
2)
Poistetaan 2 artikla.
3)
Korvataan 3 artiklan 1 kohta seuraavasti:
”1. Kutakin neljännesvuotta seuraavien kahden kuukauden kuluessa edunsaajina olevien jäsenvaltioiden on annettava komissiolle selvitys epäsäännönmukaisista tapauksista, joista on tehty ensimmäinen hallinnollinen ja/tai oikeudellinen päätelmä.
Tätä varten jäsenvaltioiden on täsmennettävä kussakin tapauksessa seuraavat seikat:
a)
asianomaisen hankkeen tai toimen nimi ja hankkeen numero tai CCI-numero;
b)
säännös tai määräys, jonka vastaisesti on toimittu;
c)
mahdolliseen epäsäännönmukaisuuteen viittaavan ensimmäisen tiedon päivämäärä ja lähde;
d)
epäsäännönmukaisuuden toteuttamiseen käytetyt keinot;
e)
tarvittaessa tieto siitä, aiheuttaako tapaus petosepäilyn;
f)
epäsäännönmukaisuuden havaitsemistapa;
g)
tarvittaessa asianomaiset jäsenvaltiot ja kolmannet maat;
h)
aika tai ajanjakso, jona epäsäännönmukaisuus on tapahtunut;
i)
epäsäännönmukaisuuden todenneet kansalliset viranomaiset tai elimet sekä hallinnollisesta ja/tai oikeudellisesta seurannasta vastaavat viranomaiset;
j)
epäsäännönmukaisesta tapauksesta tehdyn ensimmäisen hallinnollisen tai oikeudellisen päätelmän päivämäärä;
k)
asianomaisten luonnollisten ja/tai oikeushenkilöiden tai muiden asiaan liittyvien yksikköjen tunnistetiedot, lukuun ottamatta tapauksia, joissa näillä tiedoilla ei ole merkitystä epäsäännönmukaisuuksien ehkäisyssä kyseisen epäsäännönmukaisuuden luonteesta johtuvista syistä;
l)
kyseistä hanketta tai toimea varten hyväksytyn talousarvion kokonaismäärä ja sen rahoituksen jakautuminen yhteisön, kansallisten ja yksityisten rahoittajien välillä;
m)
määrä, johon epäsäännönmukaisuus liittyy, sekä sen jakautuminen yhteisön, kansallisten ja yksityisten rahoitusosuuksiin; jos julkista tukea ei ole lainkaan maksettu k alakohdassa määritellyille henkilöille ja/tai muille yksiköille, määrät, jotka olisi maksettu väärin perustein, jos epäsäännönmukaisuutta ei olisi havaittu;
n)
mahdollinen maksujen lykkääminen ja takaisinperinnän mahdollisuudet;
o)
epäsäännönmukaisten kulujen luonne.
Poiketen siitä, mitä ensimmäisessä alakohdassa säädetään, seuraavia tapauksia ei tarvitse ilmoittaa:
-
tapaukset, joissa epäsäännönmukaisuus johtuu yksinomaan siitä, että yhteisön talousarviosta osarahoitettua toimea ei ole pystytty osittain tai kokonaan toteuttamaan tuen täytäntöönpanosta vastaavan elimen tai tuen lopullisen vastaanottajan konkurssin vuoksi. Tapaukset, joissa epäsäännönmukaisuus on tapahtunut ennen konkurssia, sekä kaikki petosepäilyt on kuitenkin ilmoitettava,
-
tapaukset, jotka tuen täytäntöönpanosta vastaava elin tai tuen lopullinen vastaanottaja on vapaaehtoisesti ilmoittanut hallintoviranomaiselle ennen kuin kyseinen viranomainen on ne havainnut, joko ennen julkisen tuen myöntämistä tai sen jälkeen,
-
tapaukset, joissa hallintoviranomainen havaitsee virheen rahoitettavan hankkeen tukikelpoisuudessa ja korjaa virheen ennen julkisen tuen maksamista.”
4)
Muutetaan 5 artikla seuraavasti:
a)
Korvataan 1 kohdan toinen alakohta seuraavasti:
”Edunsaajina olevien jäsenvaltioiden on ilmoitettava komissiolle hallinnolliset ja oikeudelliset päätökset tai niiden tärkeimmät, menettelyn päättämistä koskevat kohdat ja mainittava, käykö havaituista seikoista ilmi petosepäily.”
b)
Korvataan 2 kohta seuraavasti:
”2. Kun edunsaajana oleva jäsenvaltio katsoo kokonaismäärän takaisinperinnän olleen tai olevan mahdotonta, sen on annettava komissiolle erityinen tiedonanto, josta käy ilmi perimättä oleva määrä sekä jäsenvaltion perusteltu lausunto siitä, kuuluuko kyseinen määrä yhteisön vai edunsaajana olevan jäsenvaltion maksettavaksi.
Näiden tietojen on oltava riittävän yksityiskohtaisia, jotta komissio voisi asianomaisen jäsenvaltion viranomaisia kuultuaan mahdollisimman nopeasti päättää, kuka vastaa asetuksen (EY) N:o 1164/94 12 artiklan 1 kohdan kolmannessa luetelmakohdassa tarkoitetuista taloudellisista seuraamuksista.
Tiedonantoon on sisällyttävä vähintään:
a)
tuen täytäntöönpanosta vastaavalle elimelle ja/tai tuen lopulliselle vastaanottajalle suoritetun viimeisen maksun päivämäärä;
b)
jäljennös perintämääräyksestä;
c)
tarvittaessa jäljennös asiakirjasta, jossa todistetaan tuen täytäntöönpanosta vastaavan elimen tai tuen lopullisen vastaanottajan maksukyvyttömyys;
d)
yhteenveto toimenpiteistä, jotka jäsenvaltio on toteuttanut asianomaisen määrän takaisinperimiseksi, sekä päivämääristä, joina toimenpiteet on toteutettu.”
5)
Lisätään 6 a artikla seuraavasti:
”6 a artikla
Tämän asetuksen 3 ja 4 artiklassa ja 5 artiklan 1 kohdassa vaaditut tiedot on mahdollisuuksien mukaan lähetettävä sähköisesti komission tähän tarkoitukseen tarjoaman suojatun yhteyden kautta.”
6)
Lisätään 8 a artikla seuraavasti:
”8 a artikla
Komissio voi käyttää kaikkia jäsenvaltioiden tämän asetuksen mukaisesti toimittamia yleisluonteisia tai operatiivisia tietoja laatiakseen asianmukaista tietotekniikkatukea käyttäen sekä strategisia että taktisia riskinarviointeja ja antaakseen saatujen tietojen nojalla raportteja ja varoituksia todettujen riskien tiedostamiseksi.”
7)
Korvataan 10 artiklan 3 kohta seuraavasti:
”3. Kun komissio ja jäsenvaltiot käsittelevät henkilötietoja tämän asetuksen mukaisesti, niiden on huolehdittava siitä, että noudatetaan henkilötietojen suojaamista koskevia yhteisön säännöksiä ja kansallisia säännöksiä, erityisesti direktiivin 95/46/EY säännöksiä ja soveltuvin osin asetuksen (EY) N:o 45/2001 säännöksiä.”
8)
Korvataan 12 artikla seuraavasti:
”12 artikla
1. Jos epäsäännönmukaisuuksien vaikutus yhteisön talousarvioon on vähemmän kuin 10 000 euroa, jäsenvaltiot eivät toimita komissiolle 3 ja 5 artiklassa tarkoitettuja tietoja, ellei komissio niitä nimenomaisesti pyydä.
2. Niiden edunsaajina olevien jäsenvaltioiden, jotka eivät vielä epäsäännönmukaisuuden toteamisen päivämäärään mennessä ole ottaneet euroa käyttöön, on muunnettava aiheutuneet menot kansallisesta valuutasta euroiksi. Muuntaminen tapahtuu käyttämällä komission sen kuukauden laskennallista kurssia, jona kyseisestä toimenpideohjelmasta vastaava viranomainen on merkinnyt tai merkitsee menot kirjanpitoon. Komissio julkaisee kyseisen kurssin kuukausittain sähköisessä muodossa.”
2 artikla
Asetuksen (EY) N:o 1831/94 5 artiklaa, sellaisena kuin sitä sovellettiin ennen tämän asetuksen voimaantuloa, sovelletaan edelleen tapauksiin, jotka ovat arvoltaan alle 10 000 euroa ja joista on tehty ilmoitus ennen 28 päivää helmikuuta 2006.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2006.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä joulukuuta 2005.

Labels: 10
12
11
15